SKRIFTLIG FORESPØRGSEL E-1075/03

af Claude Moraes (PSE) til Kommissionen

(31. marts 2003)

Om: Forskelsbehandling af handicappede i forbindelse med rejser

De franske statsbaners (SNCF) gældende politik er at nægte at tildele eller reservere plads til en blind passager og dennes førerhund, men de vil foretage en pladsreservation til en person, der bruger rullestol.

Er Kommissionen opmærksom på de skævheder og de former for uretfærdig praksis, der findes i visse medlemsstater med hensyn til bus- og togselskabers anvendelse af pladser til handicappede samt deres regler vedrørende førerhundes adgang til busser og tog?

Har Kommissionen foretaget nogen undersøgelser af luftfartsselskabernes bestemmelser vedrørende førerhundes adgang til passagerkabiner i fly og luftfartsselskabernes politik vedrørende hjælp til brugere af rullestole i forbindelse med flyrejser?

Svar afgivet på Kommissionens vegne af Loyola de Palacio

(15. maj 2003)

Kommissionen er i færd med at udarbejde en forordning om passagerers rettigheder og pligter i international togtrafik, og den har for nylig udgivet et høringsdokument med en beskrivelse af en række tjenester for bevægelseshæmmede personer. Her kan bl.a. nævnes information, der på den mest hensigtsmæssige måde skal gøres tilgængelig for alle bevægelseshæmmede personer, også blinde og døve, uddannelse af medarbejdere til at imødekomme bevægelseshæmmede personers behov og høring af passagerorganisationer angående passende tjenester, navnlig organisationer med tilknytning til bevægelseshæmmede personer. Høringsdokumentet og interessenternes fremsendte svar kan læses på http://europa.eu.int/comm/transport/rail/passenger/initiative_en.htm. De franske statsbaners og andre jernbaneselskabers politik om førerhunde er et anliggende for de nationale eller regionale myndigheder.

Direktivet indeholder specifikke regler for adgangsforhold til busser med særlige bestemmelser for køretøjer, der anvendes til personbefordring og har flere end otte siddepladser(1). Ud over at fastlægge de tekniske specifikationer for ramper og løfteanordninger i sådanne køretøjer omfatter direktivet også bestemmelser om siddepladser, der forbeholdes bevægelseshæmmede personer, særlige kørestolsområder, plads til førerhund og farveforskelle til synshæmmede passagerer.

I henseende til luftfartsselskaber indeholder Kommissionens nyligt ændrede forslag(2) til en forordning om fælles bestemmelser om kompensation og bistand til luftfartspassagerer en artikel, hvor det hedder, at en arrangør kan ikke afvise en person med nedsat mobilitet, en ledsager til denne passager eller en godkendt ledsagehund eller et uledsaget barn (artikel 6). Generelt har Den Europæiske Civile Luftfartskonference vedtaget retningslinjer om at lette transport af bevægelseshæmmede personer. De dækker bl.a. information til passagerer, bistand ved transport fra ankomststedet i lufthavnen til flyvemaskinen og fra flyvemaskinen til afgangsstedet fra lufthavnen, hjælp til at komme ind og ud af maskinen samt til befordring af førerhunde i flyets kabine. Kommissionen påtænker at fremsætte et lovforslag i slutningen af 2003, der skal garantere, at bevægelseshæmmede personer får visse rettigheder.

(1) Europa-Parlamentets og Rådets direktiv 2001/85/EF af 20. november 2001 om særlige bestemmelser for køretøjer, der anvendes til personbefordring og har flere end otte siddepladser ud over førerens plads, og om ændring af direktiv 70/156/EØF og 97/27/EF, EFT L 42 af 13.2.2002.

(2) EUT C 71 E af 25.3.2003.